ময়ূরী (অভিনেত্রী)
মুনমুন আক্তার লিজা (মঞ্চ নাম ময়ূরী হিসাবে বেশি পরিচিত)( জন্ম: ৬ই ডিসেম্বর ১৯৮৩ সাল) হচ্ছেন একজন বাংলাদেশী চলচ্চিত্র অভিনেত্রী। ১৯৯৮ সালে মৃত্যুর মুখে নামক সিনেমায় অভিনয় করার মাধ্যমে তার চলচ্চিত্র জগতে অভিষেক ঘটে। এরপর হতে ২০০৭ সাল পর্যন্ত তিনি প্রায় ৩০৯টি চলচ্চিত্রে অভিনয় করে বেশ নাম কুড়িয়েছেন। লেখিকা সেলিনা হোসেনের 'হৃদয় ও শ্রমের সংসার' ছোটগল্প অবলম্বনে নির্মিত এবং নার্গিস আক্তার পরিচালিত সিনেমা 'চার সতীনের ঘর' এ খান সাহেবের তৃতীয় স্ত্রীর ভূমিকায় অভিনয় করে তার সুখ্যাতি আরো বেড়ে যায়। তৎকালীন সময়ে অশ্লীল চলচ্চিত্রের ব্যাপক প্রসার ঘটে আর তারই ধারাবাহিকতায় ময়ূরীও বেশ কিছু অশ্লীল চলচ্চিত্রে অভিনয় করেন, এবং চলচ্চিত্রে অশ্লীলতা ও নগ্নতার জন্য ব্যাপক সমালোচিতও হন। এরপর হতেই সিনেমার প্রতি তার নিরাসক্তি চলে আসে, যে কারণে ২০০৭ সালের পর থেকে চলচ্চিত্রে আর দেখা যায়নি তাকে।